### Beslutning

Anbefales.

Afbud: Silas Schou

### Sagsfremstilling

## Resume og sagens baggrund

Forbrændingsegnet affald indsamlet fra husstandene afleveres på ARGOs affaldsenergianlæg i Roskilde. Det er en konsekvens af kommunens medejerskab af anlægget. Ifølge ny lovgivning fra juni 2023 skal modtagelse af forbrændingsegnet affald fremover udbydes. Udbud af det forbrændingsegnede affald, skal være gennemført og afsluttet senest den 1. juli 2025.

ARGO har tilbudt de ni ejerkommuner at varetage udbuddet, dette vil kræve en kompetenceoverdragelse.

## Indstillinger

Direktøren indstiller at,

1. der tages imod ARGOs tilbud om at lave udbud af forbrændingsegnet affald for kommunen, og
2. vedlagte aftale om kompetenceoverdragelse af udbud af forbrændingsegnet affald godkendes.

## Behandling

Teknik-og Miljøudvalget, Økonomiudvalget, Kommunalbestyrelsen.

## Sagsfremstilling

I juni 2023 vedtog Folketinget ny lovgivning, der stiller krav om aktieselskabsgørelse af affaldsenergianlæg. Heraf følger også, at ARGO skal aktieselskabsgøres. ARGOs bestyrelse og alle ni ejerkommuner godkendte tidligere på året, aktieselskabsgørelsen og tillægget til vedtægter for selskabet.

Med vedtagelse af loven følger også, at forbrænding af affald skal konkurrenceudsættes. Forbrænding af kommunernes forbrændingsegnede affald har hidtil været en grundydelse hos ARGO, men bliver med aktieselskabsgørelsen og tillægget til vedtægterne en tilvalgsydelse.

I punkt 3.5 i tillæg til vedtægter for ARGO fastlægges, at ARGO kan varetage udbud af behandlingen af det forbrændingsegnede affald. Opgaven skal i givet fald kompetenceoverdrages fra kommunerne til ARGO I/S. ARGOs bestyrelse har den 28. maj 2024 godkendt en kompetenceoverdragelsesaftale, der gør det muligt for ARGO at foretage udbuddet for kommunerne.

ARGO har lang erfaring med at udbyde affaldsfraktioner til behandling, både når det drejer sig om grundydelserne og de ydelser, der er kompetenceoverdraget fra kommunerne. ARGO afsætter således alle fraktioner fra de genbrugspladser ARGO driver, KOD for alle kommuner og tekstilaffald for syv kommuner.

Der er fra statslig side stor opmærksomhed på, at der skal være størst mulig konkurrence om det forbrændingsegnede affald. Forsyningstilsynet har udarbejdet en vejledning: ”Vejledning om brug af de konkurrencefremmende tiltag i udbudsprocessen” og en del af vejledningen indeholder princippet- ”følg eller forklar”. Det vil sige, at hvis udbuddet afviger fra vejledningen, skal det forklares og indberettes. Vejledningen er detaljeret og omhandler fire faser:

* Forberedelse af udbudsprocessen. I denne fase er der fokus på at identificere, forebygge og afhjælpe interessekonflikter.
* Paul Lassen. Det anbefales i vejledningen, at der både afholdes markedsscreening og markedsdialog med det formål at afdække, hvorledes udbuddet kan udformes, så der bliver størst mulig konkurrence.
* Udarbejdelse af udbudsmateriale. Ifølge vejledningen skal udbuddet deles op i delkontrakter på maksimalt 20.000 t/år og en varighed på højst 4 år. Der er desuden udarbejdet en positivliste over krav, som kan stilles i udbuddet.
* Evalueringen af tilbud. Ved evalueringen er transporten afgørende og vejledningen indeholder anbefalinger til en omkostningsægte prissætning.

ARGO har tilkendegivet at det ved udarbejdelsen af udbuddet vil blive sikret, at vejledningen bliver overholdt i alle forhold. Der er særligt fokus på at forhindre interessekonflikter i forbindelse med udbuddet. ARGO vil derfor sikre en fuldstændig organisatorisk adskillelse af udbuddet af kommunernes forbrændingsegnede affald og ARGOs øvrige organisation. Denne organisatoriske adskillelse er nødvendig for at sikre at ARGOs affaldsenergianlæg kan byde på opgaven.

ARGO vil nedsætte en følgegruppe bestående af de kommuner, der gør brug af ARGOSs tilbud om udbud af forbrændingsegnet affald. Følgegruppen skal sikre et sammenspil mellem ejerkommunerne og ARGO gennem udbudsprocessen.

## Økonomiske konsekvenser

Affaldsområdet er brugerfinansieret og skal hvile i sig selv. Omkostningerne forbundet med ARGOs varetagelse af udbuddet skal derfor finansieres inden for eksisterende budgetter og gebyrer.